Predkladacia správa

Na rokovanie vlády Slovenskej republiky predkladá Ministerstvo spravodlivosti Slovenskej republiky návrh zákona, ktorým sa mení a dopĺňa zákon č. 757/2004 Z. z. o súdoch a o zmene a doplnení niektorých zákonov v znení zákona č. .../2008 Z. z. a o zmene a doplnení niektorých zákonov. Predkladaný návrh zákona nadväzuje na vecný zámer zákona o zrušení vojenských súdov a uznesenie vlády Slovenskej republiky z 27. augusta 2008 č. 566. 

Účelom predkladaného návrhu zákona je vykonať zmenu v sústave súdov spočívajúcu v zlúčení vojenských súdov s určenými všeobecnými súdmi, pričom nedochádza k zániku agendy vojenského súdnictva. Táto agenda sa presúva na určené všeobecné súdy (Krajský súd v Trenčíne, Okresný súd Bratislava I, Okresný súd Zvolen a Okresný súd Prešov). 

Vychádzajúc zo štatistického zisťovania o stave a pohybe agendy na jednotlivých súdoch možno dospieť k záveru, že vojenské súdy sú v porovnaní s ostatnými všeobecnými súdmi vyťažené v rozsahu, ktorý vytvára rezervy, ktoré možno efektívne využiť v rámci všeobecného súdnictva pre naplnenie základných ústavou garantovaných práv občanov, t.j. práva na spravodlivý súdny proces bez zbytočných prieťahov; k tomu pozri prílohu. 

Z hľadiska personálneho obsadenia vojenských súdov možno konštatovať, že sú personálne obsadené porovnateľne ako okresné súdy a krajské súdy (uvedený záver sa týka pochopiteľne len trestnoprávnej agendy), pričom ich potenciálna výkonnosť zostáva nevyužitá, a to aj z dôvodu rozsahu ich vecnej pôsobnosti. V tejto súvislosti je potrebné poukázať na fakt, že v priebehu posledných rokov došlo k výraznému obmedzeniu personálnej pôsobnosti vojenských súdov, pričom ich pôsobnosť sa vzťahuje primárne už len na trestné činy profesionálnych vojakov. 

Na základe uvedených dôvodov Ministerstvo spravodlivosti slovenskej republiky navrhuje zlúčenie vojenských súdov so všeobecnými súdmi, čím sa vytvára priestor pre využitie odborne nepochybne kvalitnej práce sudcov vojenských súdov v rámci celej trestnoprávnej agendy a v neposlednom rade sa odbúra nutnosť financovania štyroch vojenských súdov. Základným dôvodom, ktorý je určujúci pre realizáciu uvedeného zámeru je snaha Ministerstva spravodlivosti Slovenskej republiky vytvoriť, v nadväznosti programové vyhlásenie vlády Slovenskej republiky, všetky predpoklady ako faktickej, tak i právnej povahy, ktoré budú zárukou efektívneho a kvalitného fungovania súdnictva v Slovenskej republike. Jedným z týchto predpokladov je aj vytvorenie takej súdnej sústavy, ktorá bude naplno využívať všetky dostupné ľudské zdroje v rámci rezortu justície na plnenie primárneho poslania súdov Slovenskej republiky, ktorým je rozhodovacia činnosť o právach, právom chránených záujmoch a povinnostiach fyzických osôb a právnických osôb. 

Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právnom Európskych spoločenstiev a Európskej únie.

            Návrh zákona bude mať dopady na verejné financie tak, ako je to uvedené v  doložke finančných, ekonomických, environmentálnych vplyvov a vplyvov na zamestnanosť a podnikateľské prostredie, avšak nebude mať ekonomický ani environmentálny vplyv, ani vplyv na zamestnanosť a na podnikateľské prostredie.
Materiál bol predmetom pripomienkového konania a bol prerokovaný Legislatívnou radou vlády Slovenskej republiky 4. novembra 2008. Na rokovanie vlády Slovenskej republiky sa predkladá s jedným rozporom – Generálna prokuratúra Slovenskej republiky nesúhlasí s návrhom zákona, ktorým sa zrušia vojenské súdy. Ministerstvo spravodlivosti Slovenskej republiky ako predkladateľ materiálu však trvá na realizácii predmetného návrhu zákona, keďže vláda Slovenskej republiky schválila vecný zámer zákona o zrušení vojenských súdov (uznesenie č. 566 z 27. augusta 2008).

S účasťou návrhu zákona sú aj návrhy na zmenu vykonávacích predpisov vydaných na vykonania zákonov, ktoré sú predmetom novelizácie v rámci predloženého návrhu zákona a ktorých novelizácia je vzhľadom na zrušenie vojenských súdov potrebná.